**Eleccions generals, 23 de juliol de 2023**

**El PSC, el partit més votat a les eleccions generals al Prat**

**Sumar - En Comú Podem queda segon i el PP se situa en tercer lloc.**

**La participació al municipi ha estat del 66,95 %, 5,8 punts per sota que a les eleccions generals del novembre de 2019.**

El Partit dels Socialistes de Catalunya (PSC) ha estat la força política guanyadora al Prat en les eleccions generals celebrades aquest diumenge 23 de juliol. Pel que fa als resultats al Congrés dels Diputats, els socialistes han obtingut al Prat un 41,83 % dels vots (13.497 sufragis).

En segon lloc, s'ha situat Sumar – En Comú Podem (20,54 % i 6.628 vots). El tercer lloc l'ocupa el Partit Popular (13,36 % i 4.311 vots).

El quart lloc ha estat per a Vox (8,62 % i 2.783 vots). A continuació, s’han situat Esquerra Republicana (8,21 % i 2.651 vots) i Junts per Catalunya (3,51 % i 1.134 vots).

Pel que fa a la participació, al Prat ha estat del 66,95 %, mentre que a les eleccions generals de novembre de 2019 va ser del 72,8 %. 2.408 persones han votat per correu, una dada que multiplica per 8 les xifres habituals de participació per aquest mitjà al municipi.

Durant la jornada d’avui, que ha trancorregut amb normalitat, els 48.558 pratencs i pratenques que conformen el cens han disposat de 73 meses electorals, distribuïdes en 18 col·legis, on exercir el dret a vot.

En les eleccions generals del novembre de 2019, el Partit Socialista també va ser la força més votada al Prat, amb un 30,17% dels sufragis, seguit de En Comú Podem (21,62 %), ERC (14,73 %), C’s (7,11 %), PP (7,53 %), Vox (7,36 %) i Junts per Catalunya (4,35 %).

Consulteu els resultats de les eleccions al Congrés d’aquest 23 de juliol al Prat de Llobregat eleccions.elprat.cat. Els resultats de les eleccions al Senat, que també s’han escollit en els comicis d’avui, es podran consultar al web del Ministeri d’Interior <https://resultados.generales23j.es/> a partir de demà.